b'\n_START_ARTICLE_\nA.P. Ranl\xc3\xb8v\n_START_PARAGRAPH_\nAnton Pedersen Ranl\xc3\xb8v (11. januar 1899 i Horsens \xe2\x80\x93 13. august 1991) var en dansk civilingeni\xc3\xb8r og direkt\xc3\xb8r._NEWLINE_Han var s\xc3\xb8n af overbetjent Peder P. Ranl\xc3\xb8v og hustru Anna f\xc3\xb8dt Justesen, blev student fra Horsens Statsskole 1917 og cand. polyt. (fabrikingeni\xc3\xb8r) 1922. Ranl\xc3\xb8v var ingeni\xc3\xb8r ved opf\xc3\xb8relsen af Den Kgl. M\xc3\xb8nt p\xc3\xa5 Amager 1922-23 (arkitekt Martin Borch) og ingeni\xc3\xb8r ved Horsens Gasv\xc3\xa6rk 1923-29. Han var dern\xc3\xa6st sekret\xc3\xa6r i Industrir\xc3\xa5det 1929-39, blev i 1939 direkt\xc3\xb8r for Foreningen af danske Handelsm\xc3\xb8ller og Handelsm\xc3\xb8llernes F\xc3\xa6lleskontor. Ranl\xc3\xb8v specialiserede sig i landbrugskemi, var tillige direkt\xc3\xb8r for Br\xc3\xb8dkornskontoret for udenlandsk korn 1939-40, kommitteret i Br\xc3\xb8dkornskontoret for indenlandsk korn 1940-42, medlem af Handelsministeriets mel- og br\xc3\xb8dn\xc3\xa6vn 1947-49, af bestyrelsen for Nordisk Cerealkemikerforening fra 1948 og for Foreningen af danske Handelsm\xc3\xb8ller fra 1965, af Landbrugsministeriets kornn\xc3\xa6vn fra 1965. Han var vicepr\xc3\xa6sident (Scand.) Ass. International de Meuneri 1965 og blev medlem af Akademiet for de Tekniske Videnskaber 1956._NEWLINE_Ranl\xc3\xb8v var desuden medlem af Frederiksberg Kommunalbestyrelse (Konservative Folkeparti) 1950-54, medlem af bestyrelsen for A/S Alboats 1952, A/S Shipping Agencies 1963 m.m. Han var Ridder af 1. grad af Dannebrogordenen og bar Vasaordenen._NEWLINE_Ranl\xc3\xb8v blev gift 19. august 1924 med Esther Jopp (8. april\xc2\xa0? i Horsens -\xc2\xa0?), datter af dommerfuldm\xc3\xa6gtig Ewald Jopp og hustru Erna f\xc3\xb8dt Andersen.'